Liviu Dragnea a organizat un congres extraordinar nu pentru a dovedi cât e de puternic, ci pentru a arăta ce are de gând să facă cu puterea: o Românie nouă, construită în laboratoarele partidului de către „oamenii onești din această țară”. Cu ajutorul lor se va plămădi un proiect pe termen lung care, așa cum ni s-a explicat de pe scena Sălii Palatului, ne va face să trăim „într-o Românie mult diferită față de România de azi”. După aproape trei decenii în care partidul pe care îl conduce a guvernat în 70 % din timp, Dragnea ne anunță că totul e greșit și ne cere 20 de ani pentru a construi o altă Românie: România 2040.

O mostră a acestei distopii pe care ne-o pregătește Liviu Dragnea a fost vizibilă cu ocazia congresului extraordinar de sâmbătă, când liderul PSD a arătat că democrația internă este un moft care trebuie îngropat în trecut. Votul care a stabilit împărțirea celor mai importante funcții în partid a fost doar o glumă organizată în pauza de masă, înainte ca pretendenții neagreați de Dragnea să poată ajunge la microfon. Mii de oameni au fost aduși cu autobuzele din toată țara deși locurile din Sala Palatului erau rezervate doar delegaților. Oamenii au stat afară și au privit congresul pe un ecran montat în fața clădirii.

În imaginile de mai jos nu este doar povestea unui congres în urmă căruia cel mai mare partid al țării a devenit, mai mult ca oricând, o afacere personală. E și prezentul unei țări al cărei viitor începe de aici: o sală cu mii de oameni ridicați în picioare și aplaudând frenetic în semn de supunere față de liderul suprem al partidului.

Material realizat de: Sorina Ionașc, David Muntean, Laurențiu Ungureanu și Mihai Voinea